
T GALACTION 


DIN MILA LUI DUMNEZEU, 
EPISCOPUL SFINTEI EPISCOPII A 
ALEXANDRIEI ŞI TELEORMANULUI 


TUTUROR DREPTCREDINCIOŞILOR 
CREŞTINI, 

CINULUI MONAHAL, PREA CUCERNICILOR 
ȘI PREA CUVIOȘILOR PĂRINŢI DIN 
ACEASTĂ ȘFÂNTĂ ŞI DE DUMNEZEU 
PĂZITĂ EPISCOPIE, 


HAR, PACE, SĂNĂTATE ŞI 
ALESE BUCURII DUHOVNICEŞTI DE LA 
DUMNEZEU, 

IAR DE LA NOI PĂRINTEASCĂ, 
ÎMBRĂȚIŞARE ȘI, ARHIEREASCĂ 
BINECUVÂNTARE 


„Doamne, Dumnezeul meu...precum din înălțime Te-ai 

plecat pentru noi, pleacă-Te şi acum spre smerenia mea. 

Și, precum ai binevoit a te culca în peșteră și în ieslea 

necuvântătoarelor, aşa binevoiește a intra în ieslea 
necuvântătorului meu suflet şi în întinatul meu trup.” 

(Rânduiala Sfintei Împărtășiri, 

Rugăciunea a doua a Sfântului loan Gură de Aur) 


Iubiţii noştri fii duhovniceşti, 

Creștini şi fii ai lui Dumnezeu cel Preaînalt fiind, 
avem conștiința că, fiecare zi a vieţii noastre, este 
dovada purtării de grijă a lui Dumnezeu față noi. Însă 
nicicând mai mult ca în această sfântă zi nu simţim 
atât de prezentă dragostea lui Dumnezeu. Este ziua, 


rânduită de Dumnezeu din vecie, când preaiubitul Său 
Fiu coboară pe pământ „să Se nască şi să crească, 
să ne mântuiască”! Este ziua sfântă pe care am 
aşteptat-o cu mult dor şi nerăbdare pentru a-L primi 
pe Dumezeiescul Prunc în ieslea sufletului nostru! 

Este ziua în care S-a născut Mântuitorul lumii! 
Este ziua în care primim cea mai mare veste din toate 
timpurile ce a izbucnit în noaptea lumii, aducând cu 
ea bucurie şi pace, iubire şi iertare! Firea întreagă se 
luminează, îngerii înalță cântări, păstorii se închină, 
magii aduc daruri, iar noi ne bucurăm. Și tocmai la 
această bucurie trebuie să luăm aminte. 

Constatăm, cu întristare, că în ultima vreme 
s-a înfiripat o „bucurie” străină de duhul sărbătorii, 
care a înveşmântat, cu viclean meșteșug, Crăciunul. 
Având impresia că sărbătorim Nașterea Mântuitorului 
Hristos, alergăm după cumpărături, pregătim daruri, 
facem planuri de excursii şi de petreceri, împodobim 
casele și întindem mese îmbelşugate, dar tocmai 
esenţialul îl neglijăm în toată această alergătură. 
Asemenea Martei, ne silim şi ne îngrijim de multe și 
pierdem „partea cea bună ”, aceea care nu se va lua 
de la noi, pentru că este dată de Dumnezeu. 

Mare folos sufletesc vom dobândi dacă nu vom 
uita ce însemnătate are pentru noi Nașterea Fiului lui 
Dumnezeu. Este împlinirea făgăduinţei lui Dumnezeu 
făcută primilor oameni şi chezăşia mântuirii noastre. 

Omenirea, în starea de păcat în care se afla din 
cauza neascultării strămoşilor noştri Adam şi Eva, a 
aşteptat mii de ani venirea unui Răscumpărător care 
îi va da putinţa de a intra din nou în dragostea Tatălui 
Ceresc. Sfântul Atanasie cel Mare ne învaţă în această 
privință astfel: „Căci EI S-a întrupat ca noi să fim 
îndumnezeiţi; El S-a arătat pe sine trup, ca noi să 
primim cunoștința Tatălui; El a răbdat ocara noastră 
de la oameni, ca noi să moștenim nestricăciunea. 
Căci El n-a fost vătămat întru nimic, fiind nepătimitor 
şi nestricăcios şi Cuvântul Însuşi şi Dumnezeu. Iar pe 
oamenii ce pătimeau, pentru care a și răbdat acestea, 
i-a atras și îi ridică întru nepătimirea Sa”! 

Naşterea Mântuitorului Hristos a fost vestită 
de proorocii de demult, a fost descrisă de sfinţii 
evangheliști şi mărturisită cu credință tare de către 
sfinţii Apostoli. Astfel, în cărțile Sfintei Scripturi citim 
că profetul Miheia a prezis locul Naşterii în Betleem?, 
profetul Daniel vestește timpul venirii Sale în trup?, iar 
de la profetul Isaia aflăm despre Naşterea Sa dintr-o 
fecioară“, precum şi despre jertfa Sa izbăvitoare.s 
Sfânta Scriptură ne arată că Întruparea s-a făcut, pentru 


1 Sfântul Atanasie cel Mare, Zratat despre Întruparea Cuvântului, Editura IBMO, 
Bucureşti, 2010, p. 225; 

2 Miheia V, |; 

3 Daniel IX, 24-27; 

4 Isaia VII, 14 

5 Isaia LIII, 1-12; 


noi oamenii şi pentru a noastră mântuire": „Întru 
aceasta s-a arătat dragostea lui Dumnezeu către noi, 
că pe Fiul Său cel Unul Născut L-a trimis Dumnezeu 
în lume, ca prin El viaţă să avem", „Fiul omului a 
venit să caute şi să mântuiască pe cel pierdut”; ,„ Căci 
n-a trimis Dumnezeu pe Fiul Său în lume ca să judece 
lumea, ci ca să se mântuiască, prin EI, lumea '*. 

Să primim în inimi adevărul că Nașterea lui 
Hristos este fundamentul, este începutul mântuirii 
noastre și, fără de ea, n-am fi dobândit mântuire. Să 
simțim profund ce înseamnă faptul că Dumnezeu 
Cel necuprins devine ca unul dintre noi, Se naște pe 
pământ ca să mântuiască neamul omenesc. Având 
înlăuntrul nostru acest simțământ nu putem cădea în 
superficialitatea de a trata Sfânta Întrupare ca pe o 
poveste sentimentală despre Pruncul din iesle, micuțul 
dulce Iisus şi nu ne putem complace într-o bucurie 
efemeră, materialistă sau gastronomică. Bucuria 
aceasta efervescentă a „spiritului sărbătorilor de 
iarnă ” se cuvine să fie expresia exterioară a bucuriei 
adevărate, mântuitoare şi autentice, că „azi ni S-a 
născut Mântuitor ”. Naşterea Domnului este taina 
mântuirii noastre! 


6 1 loan IV, 5; 
7 Luca XIX, 10; 
8 loan III, 17; 


De aceea, atitudinea potrivită a unui adevărat 
creştin în faţa măreției Tainei este cea de smerenie. 
Naşterea Domnului este Darul pe care Părintele 
Ceresc ni-l face nouă, oamenilor, însă acest Dar este 
înveşmântat în cea mai deplină smerenie. Sfântul 
Apostol Pavel ne învaţă, grăind: „Care, Dumnezeu 
fiind în chip, n-a socotit o ştirbire a fi EL întocmai cu 
Dumnezeu, ci S-a deșertat pe Sine, chip de rob luând, 
făcându-Se asemenea oamenilor, și la înfăţişare 
aflându-se ca un om, S-a smerit pe Sine, ascultător 
făcându-se până la moarte și încă moarte pe cruce. 4 
Darul Sfintei Întrupări cere de la noi smerenie şi 
recunoștință. Presupune o interiorizare, o călătorie a 
noastră spre noi înşine, un pelerinaj către inima noastră, 
în care nădăjduim să ne întâlnim cu Dumnezeiescul 
Prunc. 

Ne aflăm astăzi înaintea sfintelor altare precum 
odinioară înțelepţii magi înaintea peşterii din Betleem. 
Şi precum aceia au adus „daruri gătite, lui Hristos 
menite” şi noi Îi aducem, în dar, inimile noastre curăţite 
prin lacrimile pocăinţei şi înmiresmate cu virtuțile 
faptelor bune. Și precum cei trei magi au plecat în 
călătorie din Răsărit spre a afla Dumnezeiescul Prunc și 
noi ne aflăm într-o permanentă călătorie, într-un sfânt 
pelerinaj spre a ne întâlni cu Dumnezeu. Înţelegem că 
pelerinajul este o călătorie cu scop sfânt în care suntem 


————————— 
9 Filipeni II, 6-8; 


mânaţi de un dor misterios, tainic. Însăşi Naşterea 
Domnului este un sfânt pelerinaj în care Dumnezeu 
îl caută pe om. L-a căutat încă dintru început căci, 
după ce a săvârşit păcatul, îl strigă pe Adam „Adame 
unde ești? ”; apoi, îl caută pogorându-Se ca Om pe 
pământ. Dumnezeu caută omul cu neobosită răbdare 
şi dragoste părintescă până şi în refuz: „Intru ale Sale 
a venit, dar ai Săi nu L-au primit", ne mărturiseşte 
Scriptura. Marea mirare este că, indiferent cât de 
puţin credem noi în Dumnezeu, Dumnezeu crede în 
noi. Nu există moment în care iubirea lui Dumnezeu 
să nu-l înconjoare pe om. Această iubire îl face pe 
Dumnezeu să iasă dintru Sine, până la a Se întrupa, a 
suferi şi a muri pentru a-l mântui pe om. În faţa unui 
refuz, iubirea Sa fără de seamăn nu se dă înapoi, ci 
aşteaptă, pregătită să locuiască în noi imediat cum 
este împărtăşită, cum i se deschide o ușă a sufletului 
nostru: „Iată, stau la ușă şi bat; de va auzi cineva 
glasul Meu şi va deschide uşa, voi intra la el şi voi 
cina cu el și el cu Mine." 

La Sfânta Sa Naștere, Hristos Însuși este un 
pelerin. El nu Se naşte în Nazaret unde locuia Fecioara 
Maria, ci călătoreşte în Betleem pentru a Se naşte, 
şi chiar după Naştere este nevoit să fugă în Egipt, 
pentru a scăpa de mânia lui Irod. Mai târziu, în timpul 


10 loan, 11; 
11 Apocalipsa III, 20; 


activităţii Sale pământeşti, ca păstor și mântuitor de 
suflete, El mergea din cetate în cetate ca să adune 
„oile cele risipite”, după cum ne învaţă Sfânta 
Scriptură zicând: ,, Și a străbătut isus toată Galileea, 
învățând în sinagogile lor şi propovăduind Evanghelia 
împărăției şi tămăduind toată boala și toată neputința 
în popor. "1? De altfel, întreaga iconomie a mântuirii ni 
se prezintă ca un sfânt pelerinaj în care Dumnezeu îl 
caută pe om, iar omul Îl caută pe Dumnezeu. 
Întruparea Fiului lui Dumnezeu reprezintă 

şi începutul pelerinajului omului către Dumnezeu. 
Magii, despre care aminteşte Sfânta Evanghelie, erau 
stăpâni peste popoare, oameni înţelepţi cărora nu le 
lipsea nimic din ceea ce, generic, numim „„fericire”. 
Într-o zi, ei părăsesc ţara lor, familia şi bogăţia şi 
pleacă, mânaţi de o frământare, de un dor sacru, 
pe urma stelei, într-o călătorie plină de pericole şi 
incertitudini, dar având un ţel sfânt. Nu ştiau cum vor 
călători, însă ştiau ceea ce vor găsi. Frumos surprinde 
poetul Vasile Voiculescu întocmai frământarea şi 
căutarea lor înfrigurată când spune: 

„Pe urma stelei infinite ce-a izvorât din infinit 

Trei magi, sătui de contemplare, încălecară şi-au pornit... 

Înfriguraţi, nu se opriră nici chiar când steaua-i părăsi. 

Şi nu ştiau unde-au s"ajungă, ştiau atât, ce vor găsi!"* 


12 Matei IV, 23; 
13 Vasile Voiculescu, Magii, în „Poezii ”, Editura Semne, Bucureşti, 

Magii aveau totul pentru a se considera şi a 
fi consideraţi persoane fericite. Fericirea le lipsea 
totuşi. Aveau totul şi le lipsea Totul. Nu-L aveau pe 
Adevăratul Dumnezeu, pe Hristos. Dar căutându-L 
„Chiar şi când steaua-i părăsi”, adică în ciuda tuturor 
greutăților, ei Îl găsesc. Aflarea Pruncului nu ține de 
înțelepciunea magilor, ci de minunea stelei care i-a 
povăţuit întru ,, lumina cunoștinței ”. 

Prin Naşterea Fiului lui Dumnezeu pe pământ 
şi călătoria noastră prin viaţă, a creștinilor de astăzi, 
se luminează de „/umina cunoștinței ”. Dacă înainte 
de venirea lui Hristos oamenii vieţuiau în lumea 
aceasta ca într-un pământ „pustiu și neumblat și 
fără de apă”, întrebându-se în zadar cine suntem, 
de unde venim şi încotro mergem, nouă creştinilor, 
lămurit, ne spune Hristos: „Jeșit-am de la Tatăl Meu 
și am venit în lume; iarăşi las lumea și Mă duc la 
Tatăl. "15 Acesta este şi drumul fiecărui om. El vine 
de la Dumnezeu şi se întoarce la Dumnezeu. Calea 
pe care merge este însă calea pe care a mers Hristos 
şi calea este Însuşi Hristos. EI a zis: „Eu sunt Calea, 
Adevărul şi Viaţa. Nimeni nu vine la Tatăl Meu decât 
prin Mine. ""S Plecăm de la Naşterea Domnului spre 


2006, p.18; 

14 Psalmi LXII, 3; 
15 Ioan XVI, 28; 
16 loan XIV, 6; 


Împărăţie; de la Domnul spre Domnul, nu singuri, 
ci cu o călăuză, cu Domnul Însuşi, cu Emanuel care 
se tâlcuieşte „Dumnezeu este cu noi.” Aceasta este 
chezășia, este puterea, în virtutea căreia creştinul 
îşi păstrează seninătatea şi echilibrul în faţa tuturor 
răutăţilor vieții şi poate exclama precum profetul 
David: „Că de voi şi umbla în mijlocul morţii, nu mă 
voi teme de rele; că Tu cu mine ești.” Fiecare clipă 
a vieţii noastre devine astfel o treaptă spre apropierea 
de Dumnezeu, o parte a scării care ne urcă la EI, 
fiecare moment devine un mod de a ne regăsi cu El 
pe calea căutării. Acest urcuş duhovnicesc presupune 
bineînțeles şi o „,lăsare în urmă”, asemenea Sfinţilor 
Apostoli care „au lăsat toate” şi L-au urmat pe 
Mântuitorul: „Iată noi am lăsat toate și Ți-am urmat 
Ţie. "15 Dar „lăsarea în urmă” nu înseamnă pentru noi 
că trebuie să abandonăm tot ce avem, case, familii, 
locuri de muncă, ci semnifică abandonarea stării 
vechi, a condiţiei inferioare, a stării de păcat. Numai 
în acest mod putem parcurge pelerinajul vieţii noastre 
spre a-L găsi pe Domnul, şi, aflându-L, să dăm glas în 
aceeași simţire cu Sfinţii Apostoli Petru, Iacob şi loan, 
când au văzut strălucirea dumnezeiască pe muntele 
Tabor şi au exclamat: „Învățătorul, bine este ca noi 


17 Psalmi XXII, 4; 
18 Matei XIX, 27; 


să fim aici” 

Dreptmăritori creştini, 

Sfânta Biserică încheie toate slujbele ei cu 
această rugăciune: „Pentru rugăciunile Sfinților 
Părinților noștri, Doamne Iisuse Hristoase, 
Dumnezeul nostru, mântuiește-ne pe noi”, arătând 
comuniunea de iubire și de rugăciune între Biserica 
luptătoare, de pe pământ, și cea triumfătoare, din 
ceruri. În același duh de comuniune și spre real folos 
duhovnicesc se cuvine să aducem şi noi, prin cuvânt, în 
mijlocul nostru pe Sfinţii Părinţi ai Bisericii care s-au 
împărtăşit din roadele Sfintei Întrupări şi au tâlcuit 
cu multă înţelepciune înțelesurile adânci ale acesteia. 
Drept aceea, să ascultăm ceea ce ne învață Sfântul 
Maxim Mărturisitorul despre Întruparea Fiului lui 
Dumnezeu, când zice: „Aceasta este taina cea mare 
şi ascunsă. Aceasta este ţinta fericită pentru care 
s-au întemeiat toate. Acesta este scopul dumnezeiesc, 
gânditmai înainte de începutul lucrurilor. Spre această 
țintă finală privind, Dumnezeu a adus la existenţă 
ființele lucrurilor. Acesta este cu adevărat sfârșitul 
providenţei și al celor providenţiate, când se vor 
readuna în Dumnezeu cele făcute de El... Iar vestitor 
al ei s-a făcut Însuşi Cuvântul ființial al lui Dumnezeu 


19 Marcu IX, 5; 
10 


devenit om. Căci Acesta a dezvăluit însuși adâncul cel 
mai dinlăuntru al bunătăţii părintești şi a arătat întru 
Sine sfârșitul pentru care au primit făpturile începutul 
existenţei. Fiindcă pentru Hristos sau pentru taina 
lui Hristos au primit toate veacurile şi cele aflătoare 
înlăuntrul veacurilor, începutul existenței şi Sfârșitul 
în Hristos. "2 

Unirea lui Dumnezeu cu omul nu este un 
eveniment întâmplător, ci țelul pentru care au fost 
alcătuite toate. Prin Sfânta Întrupare, Dumnezeu- 
Omul intră în istorie pentru a dărui omului şi lumii 
mila cea nesfârşită a lui Dumnezeu şi a pune început 
unei noi umanităţi al cărei sfârşit este tot în Hristos. 
Nașterea Domnului este centrul, sensul şi scopul 
lumii, căci după cum spune Sfântul Apostol Pavel „în 
EI trăim şi ne mișcăm şi suntem. '*! Hristos este totul 
pentru noi. Dacă nu-L avem pe Hristos nu avem nimic, 
iar dacă Îl avem pe Hristos atunci avem totul. Acest 
adevăr ni-l întăreşte un alt Sfânt Părinte când spune: 
„Ținta tuturor celor ce se nevoiesc după Dumnezeu 
este să placă lui Hristos, Dumnezeului nostru, și să 
primească împăcarea cu Tatăl prin împărtăşirea de 
Duhul şi să dobândească mântuirea prin aceasta. Căci 
în aceasta stă mântuirea fiecărui suflet și a fiecărui 


20 Sfântul Maxim Mărturisitorul, Răspunsuri către Talasie în 
Filocalia, vol. 3, Editura Humanitas, Bucureşti, 2009, p. 287; 


21 Faptele Apostolilor XVII, 28; 
Il 


om. Neîmplinindu-se aceasta, deșartă e osteneala și 
lucrarea noastră şi fără rost e toată calea care nu 
duce la aceasta pe cel ce aleargă pe ea." Hristos 
este izvor de viaţă şi chip al desăvârșirii creștine, 
iar Cel ce lucrază această schimbare, sălăşluindu-L 
pe Hristos în noi, este Duhul Sfânt. De aceea scopul 
nostru permanent trebuie să fie dobândirea Duhului 
Sfânt, fără de care, deşartă se arată toată „osteneala și 
lucrarea ” vieţii noastre. 

Hristos Dumnezeu S-a născut pentru toţi 
oamenii, iar harul Sfântului Duh de asemenea este 
dăruit tuturor, însă, El Se sălăşluieşte numai în 
sufletele acelora cărora Iisus Hristos le-a grăit: „Dacă 
Mă iubește cineva, va păzi cuvântul Meu şi Tatăl Meu 
îl va iubi, şi vom veni la el și vom face locaș la el. "2% 
În împlinirea acestui îndemn stă mântuirea „fiecărui 


> 


suflet și a fiecărui om”. 


lubiţi fii sufletești, 

În sărbătoarea Naşterii Domnului, Dumnezeu 
se descoperă omului și omul Il descoperă pe 
Dumnezeu.Dumnezeu şi omul se întâlnesc față în 
față. Am înțeles din cele rostite mai înainte că pentru 


22 Sfântul Simeon Noul Teolog, Cele 225 de capete teologice și 
practice, în Filocalia, vol. 6, Editura Humanitas, Bucureşti, 2009, 
pp. 74-75; 

23 loan XIV, 23; 

a deveni mântuitoare, această întâlnire necesită o 
„lăsare în urmă”, o abandonare a stării vechi, o nouă 
cale şi un nou mod de viață. Pentru această sfântă 
întâlnire noi ne-am pregătit din vreme prin rugăciune 
şi prin post. Iar dacă înţelepţi magi au adus ca daruri 
la întâlnirea lor cu Dumnezeiescul Prunc aur, smirnă 
şi tămâie, ne întrebăm ce daruri l-am putea aduce, 
noi, astăzi? Este postul nostru bineprimit? Sunt 
faptele noastre cu bună mireasmă? Ne răspunde la 
aceste întrebări profetul Isaia când spune: „Nu știți 
voi postul care Îmi place? - zice Domnul. Rupeţi 
lanţurile nedreptăţii, dezlegați legăturile jugului, 
dați drumul celor asupriți şi sfărâmaţi jugul lor. 
Împarte pâinea ta cu cel flămând, adăpostește în 
casă pe cel sărman, pe cel gol îmbracă-l.'"* 

Constatăm că unii consideră creştinismul doar 
ca pe un cod de precepte morale și, când trebuie să 
se căiască, o fac conform acestui cod, respectând 
şi împlinind numai de formă anumite ritualuri. Dar 
nu la acest nivel relaţionează Dumnezeu cu noi. 
Dumnezeu aşteaptă de la noi o atitudine în care a iubi 
şi a împărtăşi iubire să devină un „modus vivendi , 
de altfel, singurul necesar și mântuitor. Măsura cu 
care împărtăşim dragostea față de semenii noştri 
trebuie să fie dragostea faţă de noi înșine. 


24 Isaia LVIII, 6-7; 
13 


În lumina Naşterii Domnului şi noi suntem 
cuprinși în aceste zile de simțăminte alese: împărțţim 
daruri celor dragi, facem milostenie, primim 
colindătorii şi, în general, ne manifestăm iubitori 
faţă de toți. Însă în virtutea adevărului că Hristos S-a 
născut o dată în Betleemul Iudeii, dar nu conteneşte 
să Se nască în inimile credincioșilor, se cuvine să 
înțelegem că atitudinea pe care o manifestăm cu 
ocazia sărbătorii să fie sămânţa cea bună din care să 
rodească bunătatea, iertarea și încrederea pe care să le 
manifestăm în toată vremea. Pelerini prin această lume, 
Căci „nu avem aici cetate stătătoare", călători spre 
Împărăţie, dar nu singuri, ci împreună cu Dumnezeu 
întrupat, trebuie să avem puterea ca, în orice păcat al 
semenului nostru, să vedem ocazia de a ierta, în orice 
cădere a noastră, să vedem șansa de a ne ridica, în 
orice apus de soare, să avem nădejdea unui nou răsărit. 
De aceea Crăciunul este, an de an, mereu nou pentru 
că ne invită să reaprindem dragostea lucrătoare, să 
renaştem în credință, să ne deschidem spre nădejde. 

Am văzut cum în Sărbătoarea Nașterii 
Domnului, printr-o minunată rânduială, toate se află 
în pelerinaj, toate călătoresc: Dumnezeu spre om, 
omul spre Dumnezeu, Maica Domnului cu Pruncul 
spre Betleem, magii spre locul naşterii, chiar şi steaua 


25 Evrei XIII, 14. 

călătoreşte, călăuzind pe magi. Din aceeaşi rânduială 
de sus, anul acesta avem bucuria unui eveniment 
deosebit în Sfânta noastră Episcopie şi în Țara noastră. 
Un eveniment în care vedem cum Naşterea Domnului 
continuă să ne cheme tot mereu la sfânt pelerinaj. Un 
pelerinaj în care ,, lăsăm toate” şi căutăm să ne întărim 
sufletele întru credință, nădejde şi dragoste. Astfel, cu 
Înalta binecuvântare a Preafericitului Părinte Patriarh 
Daniel şi prin strădania deosebită a preacuvioșilor 
părinți de la Mânăstirea Pantocrator din localitatea 
Drăgănești-Vlaşca, sunt aduse la această sfântă 
mănăstire, spre închinare, Darurile Magilor. Potrivit 
tradiției, Maica Domnului a păstrat aceste daruri, iar la 
adormirea sa le-a lăsat Bisericii din Ierusalim. Darurile 
Magilor se păstrează la Mânăstirea Sfântul Pavel din 
Muntele Athos și acum ele ajung pentru prima dată 
în ţara noastră. Aducerea acestor sfinte odoare în 
mijlocul credincioşilor din Episcopia noastră este o 
mare binecuvântare deoarece ele sunt încă o mărturie, 
alături de multe altele, a autenticităţii evenimentelor 
descrise de Sfânta Scriptură şi care întăresc credința 
noastră. Prin atingerea şi cinstirea acestor daruri, pe 
care Însuşi Hristos şi Maica Domnului le-au atins, 
noi ne simţim contemporani, devenim martori şi 
mărturisitori ai faptelor de mântuire întâmplate în 


vremea aceca. 

Darurile aduse de magi prefigurează în chip 
simbolic întreaga operă răscumpărătoare a Domnului 
Hristos: aur pentru că este Împăratul veacurilor, tămâie 
deoarece El este Marele Arhiereu ce Se aduce pe Sine 
Însuşi ca jertfă, smirnă întru vestirea morţii Sale pe 
Altarul crucii. Cinstirea acestor daruri şi atingerea 
de ele ne îndeamnă să păşim şi noi pe urmele Sale, 
înmulţind în viața noastră faptele dragostei, al slujirii 
şi al răbdării Lui. 

Să-i mulţumim lui Dumnezeu pentru cele de care 
am avut parte în acest an, să fim gata să ne bucurăm 
şi să-I mulțumim şi pentru cele ce vor veni, căci toate 
din rânduiala Lui vin. 

Vă îmbrăţișăm părinteşte pe toți şi vă dorim 
să petreceţi Sfintele Sărbători ale Naşterii Domnului 
şi ale Bobotezei în pace şi cu sănătate deplină, iar 
Anul Nou 2024 să vă fie luminat şi de alese bucurii 
încununat! 


LA MULȚI ANI! 


Al vostru către Domnul, pururea rugător spre tot 
binele 


“GALACTION 


EPISCOPUL ALEXANDRIEI ȘI 
TELEORMANULUI 


Dată în reşedinţa Noastră episcopală din Alexandria 
la Praznicul Naşterii Domnului nostru Iisus Hristos, în anul mântuirii 2023 


